**Ministru kabineta rīkojuma projekta “Grozījums Ministru kabineta 2007. gada 28. februāra rīkojumā Nr. 117 “Par valsts īpašuma objektu nodošanu privatizācijai”” sākotnējās ietekmes novērtējuma ziņojums (anotācija)**

|  |
| --- |
| I. Tiesību akta projekta izstrādes nepieciešamība |
| 1. | Pamatojums | Likuma par budžetu un finanšu vadību Pārejas noteikumu 33.punkts: „Valsts dibinātas augstākās izglītības institūcijas, kurām ir atvasinātas publiskas personas statuss, attiecībā uz zinātniskās darbības finansējumu šā likuma izpratnē tiek uzskatītas par budžeta finansētām institūcijām, kuras nav budžeta iestādes. Attiecībā uz pārējo finansējumu valsts dibinātas augstākās izglītības institūcijas, kuras ir atvasinātas publiskas personas, šā likuma izpratnē par budžeta finansētām institūcijām, kuras nav budžeta iestādes, tiek uzskatītas no 2009. gada 1. janvāra.”2012. gada 26. martā Rīgas Tehniskās universitātes Senāta lēmuma (sēdes protokols Nr. 558) “Par Aviācijas institūta un Transportmašīnu tehnoloģiju institūta apvienošanu, Aeronautikas institūta izveidi un nolikumu” 1.punkts: „apvienot Aviācijas institūtu un Transportmašīnu tehnoloģiju institūtu, Transporta un mašīnzinību fakultātes sastāvā izveidojot jaunu struktūrvienību – Aeronautikas institūtu” (1. pielikums)Ar 2015. gada 23. marta Rīgas Tehniskās universitātes Senāta lēmumu (sēdes protokols Nr. 588) „Par RTU Transporta un mašīnzinību fakultātes nosaukuma maiņu un nolikuma grozījumiem” tika mainīts fakultātes nosaukums, kuras sastāvā ir Aeronautikas institūts (2. pielikums). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Atbilstoši Ministru kabineta 28.02.2007. rīkojuma Nr. 117 “Par valsts īpašuma objektu nodošanu privatizācijai” (publicēts Latvijas Vēstnesī 02.03.2007., Nr. 37 (3613), turpmāk tekstā – MK rīkojums Nr. 117) 6. punktam Privatizācijas aģentūra pēc šī rīkojuma 1.2. apakšpunktā minētā valsts īpašuma objekta privatizācijas iegūtos līdzekļus (atskaitot veiktos maksājumus saskaņā ar Ministru kabineta 2005. gada 12. aprīļa noteikumiem Nr. 258 “Kārtība, kādā veicami atskaitījumi Privatizācijas aģentūrai par valsts īpašuma objektu privatizāciju, valsts kapitāla daļu atsavināšanu un citām normatīvajos aktos noteiktajām darbībām, izveidojams un izlietojams rezerves fonds un veicami maksājumi valsts un pašvaldību īpašuma privatizācijas fondos un valsts budžetā”) ieskaita Izglītības un zinātnes ministrijas norēķinu kontā Valsts kasē Rīgas Tehniskās universitātes Aviācijas institūta mācību radiopoligona bāzes iekārtu demontāžai, pārvietošanai un mācību radiopoligona centra izveidei. Šāds MK rīkojums vēsturiski tika pieņemts, jo privatizācijai tika nodots nekustamais īpašums Rīgā, Piedrujas ielā 7a, kurš tika izmantos Rīgas Tehniskās universitātes (turpmāk tekstā – RTU) Aviācijas institūta mācību radiopoligona bāzes vajadzībām.Saskaņā ar Zemesgrāmatā pieejamo informāciju nekustamais īpašums iegādāts uz 2013.gada 25.septembra nomaksas pirkuma līguma pamata no valsts akciju sabiedrības “Privatizācijas aģentūra” par summu 379794 LVL un 12.02.2015. reģistrēts 03.02.2015. valsts akciju sabiedrības “Privatizācijas aģentūra” valdes lēmums Nr.18/96 par nekustamā īpašuma privatizācijas pabeigšanu. Līdz ar to nekustamā īpašuma privatizācija noslēgusies tikai 2015.gadā. Atbilstoši MK rīkojuma 6. punktā noteiktajam Izglītības un zinātnes ministrija (turpmāk – ministrija) no VAS “Privatizācijas aģentūra” laikposmā no 2013. gada 1.janvāra līdz 2015. gada 31.decembrim ir saņēmusi **533 978** *euro* un līdz šim brīdim minētie līdzekļi atrodas ministrijas citu budžeta līdzekļu kontā. Kopš MK rīkojuma Nr. 117 pieņemšanas ir mainījušies:1. Tiesiskie apstākļi:1.1.saskaņā ar “Likuma par budžetu un finanšu vadību” Pārejas noteikumu 33. punktu valsts dibinātas augstākās izglītības institūcijas, kurām ir atvasinātas publiskas personas statuss, attiecībā uz zinātniskās darbības finansējumu šā likuma izpratnē tiek uzskatītas par budžeta finansētām institūcijām, kuras nav budžeta iestādes. Attiecībā uz pārējo finansējumu valsts dibinātas augstākās izglītības institūcijas, kuras ir atvasinātas publiskas personas, šā likuma izpratnē par budžeta finansētām institūcijām, kuras nav budžeta iestādes, tiek uzskatītas no 2009. gada 1. janvāra. Līdz ar to līdzekļi pēc spēkā esošā regulējuma būtu jāieskaita RTU norēķinu kontā Valsts kasē;1.2. 2012. gadā RTU Aviācijas institūts ir reorganizēts un iekļauts RTU Mašīnbūves, transporta un aeronautikas fakultātes sastāvā ar nosaukumu “Aeronautikas institūts”. Aeronautikas institūts ir pārņēmis arī Aviācijas institūta funkcijas un saistības (RTU 2012. gada 26. marta Senāta lēmums (sēdes protokola Nr. 558) un 2015. gada 23. marta Senāta lēmums (sēdes protokols Nr. 588).2. Faktiskie apstākļi:Kopš 2007.gada ir mainījušies gan tehnoloģiskie risinājumi, gan precizēti RTU stratēģiskie mērķi un studiju programmu saturs. Ņemot vērā vispārējā zinātnes un tehnoloģiskā līmeņa attīstību RTU pēc Aviācijas institūta mācību radiopoligona bāzes iekārtu demontāžas Rīgā, Piedrujas ielā 7a un šā institūta reorganizācijas veikšanas ir ieguldījusi papildus finanšu līdzekļus gan Aeronautikas institūta studiju vides sakārtošanā un zinātniskās infrastruktūras pilnveidošanā, gan ārvalstu studentu piesaistei atbilstoši aktualizētajiem institūta darbības virzieniem un mūsdienu tehnoloģiskajām prasībām.  RTU 16.02.2016. vēstulē Nr. 01000-2.2.1/31 “Par RTU infrastruktūras attīstību” (3. pielikums) ir informējusi Izglītības un zinātnes ministriju (turpmāk - IZM) un Finanšu ministriju par RTU sagatavoto infrastruktūras attīstības stratēģiju, kas paredz tās teritoriāli - telpisko optimizāciju, kur RTU ir ieplānojusi veikt apjomīgu tās infrastruktūras modernizāciju, lai izveidotu integrētu un modernu studiju un zinātniskās pētniecības centru Ķīpsalā. RTU ir vienīgā universitāte Latvijā, kuras valdījumā jau šobrīd ir studentu pilsētiņa Ķīpsalā (160 000 m2), kur izvietotas piecas fakultātes, zinātniskie institūti, zinātniskā bibliotēka, dienesta viesnīcas, sporta un atpūtas infrastruktūra. Līdz šim RTU ir veikusi ieguldījumus infrastruktūrā gan par saviem līdzekļiem, gan piesaistot sponsorus un īstenojot dažādus ES projektus. RTU studentu pilsētiņas Ķīpsalā izveidē ir pabeigts otrais etaps ar kopējo piesaistīto finansējumu aptuveni 40 milj. EUR. Tālākai RTU attīstībai ir plānots 3. infrastruktūras attīstības etaps Ķīpsalā, lai pārbūvētu un renovētu Būvniecības inženierzinātņu fakultātes un Mašīnbūves, transporta un aeronautikas fakultātes (MTAF) telpas, kā arī uzceltu jaunu ēku Datorzinātnes un informācijas tehnoloģijas fakultātei. Šobrīd notiek darbs pie MTAF telpu programmas izstrādes tai skaitā Aeronautikas institūta telpu programmas izstrādes, lai varētu nodrošināt veiksmīgu mācību laboratoriju auditoriju un zinātnes procesa integrāciju RTU studentu pilsētiņā Ķīpsalā minētās fakultātes un institūta vajadzībām. Plānotās investīcijas Aeronautikas institūta infrastruktūras attīstības vajadzībām Ķīpsalā sastāda 2 000 000 EUR bez PVN. Infrastruktūras atjaunošana paredz arī pētnieciskās aparatūras atjaunošanu un papildināšanu atbilstoši mūsdienu prasībām.Finansējuma apgūšana tiek plānota divās kārtās. Pirmā kārta, kam tiks izlietoti rīkojumā paredzētie līdzekļi, būs projektēšana un būvniecība, šīs kārtas ietvaros tiks veikta ēkas daļas Rīgā, Ķīpsalas ielā 8 pielāgošana RTU Aeronautikas institūta vajadzībām. Šīs kārtas izmaksas tiek plānotas līdz 1 000 000 EUR bez PVN. Šo kārtu daļēji tiek plānots finansēt no MK rīkojumā piešķirtajiem līdzekļiem un daļēji – no RTU pašu resursiem vai kredītresursiem.Savukārt, otrajā kārtā paredzēts piesaistīt finansējumu RTU Aeronautikas institūta zinātniskā aprīkojuma atjaunošanai. Šim mērķim tiek plānots izmantot Eiropas Savienības pētniecības un inovācijas atbalsta programmas "Apvārsnis 2020" projektu līdzekļus vai citu pēc ēkas būvniecības pabeigšanas pieejamu projektu līdzekļus.Ievērojot minēto, IZM ir izstrādājusi grozījumus Ministru kabineta 2007. gada 28. februāra rīkojumā Nr. 117 „Par valsts īpašuma objektu nodošanu privatizācijai”, nosakot aktuālos privatizācijas rezultātā iegūto līdzekļu izlietošanas mērķus, saņēmēju un atskaitīšanās pienākumu par līdzekļu izlietošanu atbilstoši mērķim. |
| 3. | Projekta izstrādē iesaistītās institūcijas | Ministru kabineta rīkojuma projektu IZM sagatavoja, konsultējoties ar RTU. |
| 4. | Cita informācija | Nav |

*Anotācijas II, III, IV, V, VI un VII sadaļa – Ministru kabineta rīkojuma projekts šīs jomas neskar.*

Izglītības un zinātnes ministrs Kārlis Šadurskis

Vizē:

Valsts sekretāre Līga Lejiņa

20.10.2016. 15:45

1080

N. Mazure, 67047940

nadezda.mazure@izm.gov.lv